**Salm 63**

(Yr ail gasgliad o Salmau 42—72)

***Hiraeth am Dduw***

*Salm gan Dafydd, pan oedd yn anialwch Jwda.*

*1 O Dduw, ti ydy fy Nuw i! Dw i wir yn dy geisio di. Mae fy enaid yn sychedu amdanat. Mae fy nghorff yn dyheu amdanat, fel tir sych ac anial sydd heb ddŵr.*

*2 Ydw, dw i wedi dy weld di yn y cysegr, a gweld dy rym a dy ysblander!*

*3 Profi dy ffyddlondeb di ydy'r peth gorau am fywyd, ac mae fy ngwefusau'n dy foli di!*

*4 Dw i'n mynd i dy foli fel yma am weddill fy mywyd; codi fy nwylo mewn gweddi, a galw ar dy enw.*

*5 Dw i wedi fy modloni'n llwyr, fel ar ôl bwyta gwledd! Dw i'n canu mawl i ti â gwefusau llawen.*

*6 Dw i'n meddwl amdanat wrth orwedd ar fy ngwely, ac yn myfyrio arnat ti yng nghanol y nos;*

*7 Dw i'n cofio fel y gwnest ti fy helpu — ron i'n gorfoleddu, yn saff dan gysgod dy adenydd.* *8 Dw i am lynu'n dynn wrthot ti; dy law gref di sy'n fy nghynnal i.*

*9 Bydd y rhai sy'n ceisio fy lladd i yn mynd i lawr yn ddwfn i'r ddaear.*

*10 Bydd y rhai sydd am fy nharo gyda'r cleddyf yn cael eu gadael yn fwyd i siacaliaid.*

*11 Ond bydd y brenin yn dathlu beth wnaeth Duw. Bydd pawb sy'n tyngu llw iddo yn gorfoleddu,*

*pan fydd e'n cau cegau y rhai celwyddog!*

*......................*

Mae’r Salm yma, a Salmau 61 a 62 yn mynd gyda’i gilydd. Mae cefndir y Salm yn 2 Samuel 15-17 – sef y cyfnod pan oedd Absalom, mab Dafydd wedi gwrthryfela a chipio’r orsedd.

*Felly dyma Dafydd yn dweud wrth ei swyddogion yn Jerwsalem, “Rhaid i ni ffoi, neu wnawn ni ddim dianc oddi wrth Absalom. Dewch! Brysiwch i ni adael, rhag iddo'n dal ni a lladd pawb yn y ddinas!” (2 Samuel 15: 14)*

Roedd rhaid i Dafydd ffoi oddi wrth Absalom ei fab ar draws anialwch Jwda. Roedd dŵr yn brin, ac roedd Dafydd yn sychedu am ddŵr i’w yfed. Mae’n defnyddio’r cyfle i ddangos sut roedd o’n teimlo am Dduw - *Mae fy enaid yn sychedu amdanat.*

Yn y Testament Newydd mae Iesu Grist yn dweud,

*Bydd syched eto ar bawb sy'n yfed y dŵr yma,**14 ond fydd dim syched byth ar y rhai sy'n yfed y dŵr dw i'n ei roi. Yn wir, bydd y dŵr dw i'n ei roi yn troi'n ffynnon o ddŵr y tu mewn iddyn nhw, fel ffrwd yn llifo i fywyd tragwyddol.” (Ioan 4: 14)*

Mae perthynas fyw gyda Duw yn bywiogi eneidiau – fel glaw yn disgyn ac yn dod â bywyd newydd i ardaloedd sych.

*([Llun: Dyffryn yr Iorddonen](http://humanitarianopp.blogspot.co.uk/2010/12/10th-charity-of-christmas-permaculture.html))*

Mae adnodau 2 i 7 yn dangos cariad Dafydd tuag at Dduw. Mae ganddo berthynas fyw gyda Duw ac mae o’n moli’r Arglwydd – am ei rym a’i ysblander (adn.2), ei ffyddlondeb (adn.3), ei gymorth (adn.7), a’i gynhaliaeth (adn.8). Roedd Duw wedi helpu Dafydd a’i warchod ‘*dan gysgod ei adenydd’* (edrycha’n ôl ar Salm 17 am esboniad manylach o’r darlun yma).

Wrth foli’r Arglwydd, meddwl amdano a myfyrio (meddwl yn ofalus iawn am ystyr) mae Dafydd yn gallu gwerthfawrogi Duw. Mae pobl angen amser i dawelu a meddwl am bethau sy’n wirioneddol bwysig. Mae yna adnod enwog, Salm 46:10 sy’n dweud,

*“Stopiwch! Mae'n bryd i chi ddeall mai Duw ydw i!” (beibl.net)*

*“Ymlonyddwch, a deallwch mai myfi sydd Dduw.” (Beibl Cymraeg Newydd)*

*“Peidiwch, a gwybyddwch mai myfi sydd Dduw.” (Beibl William Morgan)*

Wyt ti erioed wedi stopio ac ymlonyddu er mwyn treulio amser yn darllen y Beibl, meddwl am ystyr y geiriau a meddwl am dy berthynas hefo Duw ac Iesu? Mae angen stopio ac ymlonyddu er mwyn gweddïo ac er mwyn dod i nabod Duw yn well. Roedd Dafydd yn sylweddoli gwerth yr amser tawel yn ei fywyd ac yn ei ddefnyddio i feddwl am Dduw.

Roedd Dafydd yn cael ei fodloni yn ei berthynas gyda Duw, *Dw i wedi fy modloni'n llwyr, fel ar ôl bwyta gwledd!*

Mae adnodau 9 a 10 yn cyfeirio at elynion Dafydd. Gan fod Iesu’n dysgu y dylai Cristnogion garu eu gelynion (Mathew 5:44) mae geiriau Dafydd yn ymddangos yn galed iawn. Ond, drwy’r Salmau rydyn ni’n dysgu nad oes diwedd da i elynion Duw. Roedd Dafydd yn sôn eu bod am fynd i lawr yn ddwfn i’r ddaear, ac mae’r Testament Newydd yn rhoi enw newydd i’r lle - sef uffern,

*Peidiwch bod ofn pobl. Maen nhw'n gallu lladd y corff ond fedran nhw ddim lladd y person go iawn. Duw ydy'r un i'w ofni — mae'r gallu ganddo e i ddinistrio'r person a'i gorff yn uffern. (Mathew 10: 28)*

Mae’r Salm yn gorffen ar nodyn positif iawn – gyda Dafydd yn edrych ymlaen i’w fuddugoliaeth ac yn sicr y byddai yn dathlu ac yn gorfoleddu wrth i’w elynion celwyddog cael eu gorfodi i fod yn dawel.

***Sialens: Beth am ddysgu adnod 8 ar dy gof?***

*Dw i am lynu'n dynn wrthot ti; dy law gref di sy'n fy nghynnal i.*